khistorydata/jeongjo-sjw-relations huggingface dataset:
정조 6년
知事洪樂命上疏曰。伏以。寶鑑親上。列朝之謨烈是闡。世室預定。先王之德業克揚。繼述尊奉。聖孝益彰。重以元子定號之命。乃在法庭獻賀之際。國本斯固。寶籙彌永。此實宗社無疆之休。吉慶荐疊。縟儀載擧。歡頌之聲。洋溢區宇。臣以跛躄餘喘。乃敢擔曳寸進。祗伏於禁扃之內。攢手默祝而歸。而今而後。雖退塡丘壑。無遺恨矣。仍念臣西樞恩除。亦已經涉時月。兢兢悚懍之忱。久而靡定。前職纔遞。後除旋降。有若臣身不可一日無官者然。而臣則一味偃便。無所變動。不念恩造。拚棄臣分。論以邦憲。難逭誅罰。雖欲鑽地。其可得乎。第臣狗馬賤疾。自來沈痼之狀。不敢每事煩溷。而目今腹脹之症。當寒徙劇。澎急如鼓。堅重如石。少有勞動。則血隨而湧。喘隨而鍜。凜凜遑遑。縷命欲絶。日夕之間。辛楚百端。如是而職名又復因仍。虛縻愈久。罪戾益深。神心不安。寤寐怵惕。若纏莫解。如哽不下。儻或朝露。將爲不暝。人情到此。寧不窮阨。安分之道。盡義之道。千思萬量。惟退而已。故臣於曩者。猥陳乞身之章。恭俟體諒之恩。及伏承批旨。不惟不賜允兪。乃反軫之以差痾之益求。責之以謝事之何遽。愛欲其生之仁。不肯便捨之眷。藹然於言外。顧此癃殘小臣。何以得此於君父。伏地三復。瞻天九頓。且惶且感。罔知爲喩。念臣自量疾病之難强。欲請謝事之志。厥惟久矣。然而囁嚅不敢發者。年猶未衰而望其萬一之或差。凡所以治療者。靡不用極。鍼焫無效。則責之湯丸。湯丸無效。則責之水土。水土無效。然後始知差復之無術矣。去年不差則待今年。今年不差則待明年。挨歲挨年。倏過六十。然後始知差復之無期矣。旣知差復之無術無期。而猶復徊徨於逋慢尸竊之中。隱然若有所貪戀。而不思所以自靖。則是豈人臣事上之義乎。管仲曰。禮義廉恥。國之四維。孟子曰。事君無義。進退無禮。猶沓沓也。詩云。綿蠻黃鳥。止于丘隅。子曰於止。知其所止。可以人而不如鳥乎。管仲。覇佐耳。猶知四維之重。而亞聖之戒臣道也。若是其嚴夫子之訓知止也。又若是其深切著。明矣。臣於是乎瞿然而覺。怛然而慙。斷然而請謝事耳。臣豈敢遽爲之哉。人之於官爵。得之則喜。不得之則憂。臣則凡有所叨。知其可憂而不知其可喜。怵焉動心。憮然變色。此反常也。臣旣非高蹈。又非喪心。而若是者無他。疾病尼之也。恩除而不能謝。嚴召而不能進。惴惴慄慄。如墮淵谷。食自不甘。寢自不安。逋慢之誅。得無懼乎。或不得已而出。則其貪食之醜狀。扶曳之駭擧。且置勿道。小而簿書。大而謀慮。一無所省覺。而行乎道路。坐糜廩祿。尸竊之譏。得無愧乎。此臣所以憂喜之反常者也。然而或謂爲臣之道。鞠躬盡瘁。死而後已。則疾病非所顧也。此言。非臣之所知也。諸葛亮之身任興恢而勞汗終日。司馬光之力祛新法而病革諄諄。此之謂盡瘁之節耳。若使癡騃魍魎之徒。懷病抱疾。不計死生。貪樂權利。奔走寒暑。氣竭而顚仆。則謂之鞠躬而盡節。可乎。謂之決性命之鄙夫。可乎。惟其如是。故先正臣李滉。嘗陳病廢當退之義曰。此外更無他道。又嘗與人書曰。病且近死。拖留不去。則何處靑山。受此一塊肉乎。臣每讀至此。未嘗不激仰而愧歎也。噫。如臣之癃痼。旣無望乎差復。而一向逋慢。一向尸竊。捐廉恥喪禮義。拖留而不去。當止而不知止。則生而狗彘不肯食臣餘矣。死而靑山不肯受臣骸矣。臣雖愚下。寧忍爲此哉。且唐臣韓愈論先王之道而有曰。鰥寡孤獨癈疾者。有養也。其亦庶乎其可也。若臣者。無怙無恃。又無子。又癈疾。誠天下之窮民。而王政之所當矜恤者也。伏惟聖上。天地父母。哀憐臣窮病之實狀。鑑諒臣所引之古訓。亟命有司。鐫改臣所帶職名。特許致事。俾得以優游田間。安分盡義。以便調養。以延殘喘。則非徒臣一身之私幸。亦豈不爲聖主德涵仁覆矜恤之美政也哉。疾痛之呼。不暇緩聲。玆從縣道。申控血懇。辭窮而情益慽矣。惟願聖上之垂仁裁察焉。答曰。省疏具悉。卿其勿辭。竢少間。上來行公。
정조 6년
敦寧都正崔光璧上疏曰。伏以。世室陞享。聖孝增光於簡牒。元良定號。邦籙益鞏於盤泰。慶忭之忱。小大同情。仍念。臣居在嶺嶠。門族單寒。猥玷朝籍。文質無當。出入臺省。踰二十年。曾無涓埃之報。徒積瘝素之罪。每一循省。只切愧悚。迺者邦慶荐臻。賀儀連擧。婦孺疲躄。亦知歡祝。況臣夙忝侍從。倍切忭蹈。趁參呼嵩之班。少伸同慶之忱。日前柏府恩命。遽下於病伏旅邸之中。適値帳殿訊囚。懲討義重。一登筵席。幸副覲光之願。旋蒙鞶褫。只訟溺職之辜。忽於千萬夢寐之外。伏奉昨下傳敎。以臣爲通政大夫敦寧府都正。恩言鄭重。記念至及於踐歷。盛諭勤摯。除旨特侈於陞擢。臣誠驚惶感泣。不知措躬之所也。噫。衣緋頂玉。豈臣夢想所及。而中批特除。尤出常格之外。臣何敢憑恃寵靈。揚揚冒膺。重招濫竽之譏也哉。雖緣感激恩私。一伸叨謝之忱。而仍因蹲冒。尤非臣義分之所敢出。玆敢短章自列。仰暴衷懇。伏乞聖慈。俯垂鑑諒。亟命收還臣新授資級。以重公器。以安私分焉。臣雖不敢以見職自居。而臣本無敦寧。公格所拘。亦不可一日虛縻。亦命選部。照例遞改。千萬幸甚。答曰。省疏具悉。疏辭。下該曹稟處。
정조 6년
吏曹啓目。粘連啓下是白有亦。觀此敦寧府都正崔光璧上疏。則以爲。臣本無敦寧。亟命選部。照例遞改亦爲白有臥乎所。旣無敦寧。則揆以法例。不可仍置。依例改差。何如。啓。依允。
정조 6년
行都承旨尹塾坐直。左承旨沈豐之坐。右承旨金宇鎭坐。左副承旨徐鼎修坐直。右副承旨林錫喆坐。同副承旨李夔坐。注書趙衍德仕直一員未差。假注書李崑秀仕直。事變假注書尹行任仕。
정조 6년
藥房都提調徐命善。提調李性源。副提調尹塾啓曰。昨日親臨大政。竟夕酬應。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候。一樣。不必入侍矣。
정조 6년
大殿王大妃殿惠慶宮中宮殿。政院玉堂朝廷二品以上六曹堂上兩司長官奉朝賀。單子問安。答曰。知道。
정조 6년
傳于李夔曰。同副承旨入侍。
정조 6년
尹塾啓曰。明日陳賀時。鹵簿使不可不備。本曹亦多有擧行之事。兵曹判書徐有隣。卽爲牌招。何如。傳曰。允。
정조 6년
李夔啓曰。兵曹判書徐有隣牌不進推考傳旨。今方捧入。而鹵簿使不可不備。更卽牌招。何如。傳曰。允。
정조 6년
以吏曹佐郞趙興鎭李魯春拿處傳旨。傳于沈豐之曰。此等。不以詮郞區處。然後長官可以行公。諸臺可以備員。然使之過歲於囹圄。太近迫切。竝分揀放送。趙興鎭。開城經歷除授。李魯春。江華經歷除授。使之當日謝恩。
정조 6년
傳于沈豐之曰。補外經歷。皆令今日辭朝。
정조 6년
傳于沈豐之曰。右副承旨入侍。
정조 6년
以李義逸囚單子。傳于金宇鎭曰。適値除夕。禁府刑曹時囚。竝特爲放送。所當發遣承旨擧行。而日勢已晩。自該府該曹放送後。草記。
정조 6년
李夔啓曰。判義禁金華鎭。時無職名。令該曹口傳付軍職。何如。傳曰。允。
정조 6년
兵曹口傳政事。副司直金華鎭。
정조 6년
傳于尹塾曰。坐直承旨入侍。
정조 6년
傳于尹塾曰。禮房承旨。馳詣宗廟永禧殿景慕宮。奉審摘奸以來。
정조 6년
李夔啓曰。假注書李崑秀。事變假注書尹行任。時無職名。令該曹依例付軍職。冠帶常仕。何如。傳曰。允。
정조 6년
傳于徐鼎修曰。向來疎決時。刑曹文書遺漏。未蒙一視之澤。興陽金興道。任實李漢日。務安柳彦燮。金甲島朴鳳起。三嘉黃重采。晉州李光瑞。蔚山朴文玉放送事。今日內。分付。
정조 6년
林錫喆。以吏曹言啓曰。明日親臨陳賀時。左右通禮及殿庭協律郞。不可不備。而右通禮趙武範在外未肅拜。今姑改差。與掌樂院正未差之代口傳備擬以入之意。敢啓。傳曰。知道。
정조 6년
吏曹口傳政事。以尹㬦爲掌樂正。柳榮鎭爲右通禮。
정조 6년
尹塾。以弘文館言啓曰。副修撰金履正。疏批已下。卽爲牌招察任。何如。傳曰。允。
정조 6년
徐鼎修。以戶曹言啓曰。今年內貧寒宗室子女婚扶助數。別單書入之意。敢啓。傳曰。知道。
정조 6년
李夔。以兵曹言啓曰。來癸卯年各司頒給信漢符。別單修整以入之意。敢啓。傳曰。知道。
정조 6년
金宇鎭。以義禁府言啓曰。適値除夕。時囚放送後。草記事。命下矣。時囚罪人李義逸。依下敎放送之意。敢啓。傳曰。知道。
정조 6년
金宇鎭。以刑曹言啓曰。興陽金興道。任實李漢日。務安柳彦燮。金甲島朴鳳起。三嘉黃重采。晉州李光瑞。蔚山朴文玉放送事。今日內分付事。命下矣。罪人金興道李漢日柳彦燮黃重采李光瑞朴文玉等。前已蒙放。已爲發關。而朴鳳起。卽爲放送事。發關。分付于該道道臣之意。敢啓。傳曰。知道。
정조 6년
金宇鎭。以左右捕盜廳言啓曰。罪人亨甲李弘錫。自洪忠監營移文捉上。故嚴囚右捕廳之意。敢啓。傳曰。知道。
정조 6년
行大司憲李𡊠。大司諫林蓍喆。掌令李延伋。持平韓晩裕。校理洪仁浩。副校理金翊休。修撰李度默。副修撰尹得孚啓曰。請喬桐府黜置罪人鄭致達妻。快正王法。以洩神人之憤。請黑山島圍籬罪人龜柱。亟加嚴鞫。快正王法。請罪人德相。卽令王府。嚴鞫得情。快施王法。措辭見上答曰。不允。
정조 6년
行大司憲李𡊠。大司諫林蓍喆。掌令李延伋。持平韓晩裕啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億徒配之命。仍令王府。加刑得情。快施王章。請湖西獄囚散配諸罪人等。亟令王府。設鞫嚴問。夬施當律。請亟寢沈天湜兩賊押送之命。請罪人亨夏貞采。亟令王府。更加嚴鞫。夬正王法。措辭見上答曰。不允。
정조 6년
掌令李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟行王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。新除授掌令金夢華。時在慶尙道善山地。請斯速乘馹上來事。下諭。措辭見上答曰。不允。下諭事。依啓。
정조 6년
副修撰金履正疏曰。伏以。天祐宗祊。吉慶川至。列朝之寶鑑祗薦。寧王之世室預定。元良定號。縟儀兼擧。我東方億萬年無疆之休。實基於此。臣民歡忭。曷有其極。臣於是時。忝在騎省之職。適患痰厥之症。大庭嵩號之列。獨未得趨參。義分全虧。惶懼冞切。不意玆者。又伏奉玉署特除之命。庚牌儼臨。臣惶隕感激。益不知措躬之所也。仍伏念。臣於館職。豈有一分堪承之勢。而冒沒輒膺。不敢爲逡巡之計者。誠以義理將晦。徵討是急。故向於大論方張之日。隨衆登筵。同參合辭。荐承嚴敎。繼以有特罷之命。蒼黃遲出。悚懍尙切。伊時同罪諸臣。以此自引。竝蒙曲諒獲伸私義。臣何敢以日月之稍久。自同無故。晏然承膺耶。左右思量。實無進身之勢。玆敢略暴血懇。仰瀆崇聽。伏乞聖慈。特垂諒察。亟削臣新除職名。仍治臣瀆擾之罪。以肅朝綱。以安私分焉。臣旣不敢以言議自居。而事在目下。不勝憂憤之忱。玆以尾陳焉。噫嘻。國有大慶。咸宥死罪。實爲聖朝之常典。而至於係關惡逆。則固不可擧論也。決矣。今於大憝之鄭妻。乃有出陸之命。同惡之漢耆。亦被寬釋之典。以及於諸罪人之干連而方討者。附麗而遠配者。竝入於或放或宥之科。王法太弛。隄防漸壞。此已人臣之沬血明目。以死爭執。期於反汗。而聖明尙今靳兪於三司之啓者。已不勝其悶鬱之忱。而況此日前親訊之諸囚。尤何等往牒所無之變怪。德相爲凶賊巨魁之狀。一一昭著於仁京兩賊結案之招。則其不可一刻容貸於覆載之間者。明矣。尙今偃息。不一嚴訊。其可曰國有法乎。至於煥億之罪。寸斬無惜。而仍其抵賴。不施一刑。遽下島配之命。揆以獄體。寧有是理。臣謂亟令王府。設鞫加刑。期於得情。斷不可已也。惟彼沈與天湜。皆以大逆不道。捧其結案則不待時之典。何可少緩。而押送本道之命。遽下於意外。此實前所未有之擧也。王法其何以伸。輿憤其何以洩乎。伏願更加三思。亟允兩司之啓。其他酌處之諸囚。竝令更鞫取服。快正典刑焉。省疏具悉。已諭諸批。爾其勿辭察職。
정조 6년
壬寅十二月三十日巳時。上御誠正閣。左副承旨入侍時。左副承旨徐鼎修。記事官趙衍德。記注官金鳳顯。別兼春秋徐龍輔。以次進伏訖。上曰。今番都政。外議何如云耶。鼎修曰。政多疏滯。故物議洽然矣。命讀公事。仍書判付訖。命退。承史以次退出。
정조 6년
壬寅十二月三十日午時。上御誠正閣。右承旨同副承旨入侍時。右承旨金宇鎭。同副承旨李夔。假注書李崑秀。記注官金鳳顯。別兼春秋鄭東浚。以次進伏訖。上曰。同副好爲之矣。宇鎭曰。然矣。上命書傳敎曰。歲初新舊番犒饋。當於明日爲之。而朝賀相値。若待禮畢後。將致晩暮。之次三日初日設行。亦多可據之例。犒饋以初四日爲之事。分付各該營門。又命書傳敎曰。元朝行朝賀。則庭候。例不爲之。明日朝賀時刻三嚴。以午正三刻爲之。百官軍兵。皆令晩食後來會。如是下敎。欲除侵曉來會之弊。百官則自政府知委。軍兵則自兵曹知委。切勿早朝待令事。分付。挾輦軍。以弘化門入直軍中磨鍊。上曰。同副。先爲退出。又命書傳敎曰。眞殿行禮時。夕後隨時由仁和門出宮。由萬安門行禮。承旨。只坐直承旨來詣。侍衛兵曹摠府入直堂郞待令軍兵。竝置之。只禁軍排立事。分付。上命退。承史以次退出。
정조 6년
壬寅十二月三十日初更三點。上御誠正閣。坐直承旨。開城留守入侍時。開城留守徐有防。左副承旨徐鼎修。假注書李崑秀。別兼春秋徐龍輔鄭東浚。以次進伏訖。上曰。趙興鎭入侍。賤臣承命出傳。與開城經歷趙興鎭偕入進伏。上曰。軍號以昨日軍號頒布事。分付兵判。上曰。注書持標信。金虎門留門。都承旨入來。開城經歷及放砲軍兵出送之意。分付宣傳官。賤臣承命出傳。賤臣以都承旨。到永禧殿門外。門鑰已下。不得奉審之意。微稟。則又下標信。永禧殿留門都承旨奉審後。還閉以來事。下敎。上命書傳敎曰。朝賀相値。庭候不爲。雖以政院玉堂言之。政院則旣參先拜。玉堂亦參賀班。不必先爲問安。依庭候例。此後正至朝賀日。政院玉堂問安勿爲事。分付。上曰。內閣問安。此後如値晩暮。或纔自筵退。亦勿爲之。可也。上命退。承史以次退出。
정조 7년
尹塾。以禮曹言啓曰。製述文臣抄啓人中。年滿五十一歲人員專經文臣年滿四十一歲人員。竝依例減下後。別單書入。而御覽官案。亦爲改修正以入之意。敢啓。傳曰。知道。
정조 7년
林錫喆。以禁衛營言啓曰。依武藝別監射藝都計劃單子。判付。技藝左右番居首馬象箕宋德煥處。各木綿二疋。布二疋。之次裵萬根崔道興處。各木綿一疋。布一疋分給之意。敢啓。傳曰。知道。
정조 7년
林錫喆。以御營廳言啓曰。本廳軍色從事官吳泰賢。方在罷散中。何以爲之。敢稟。傳曰。勿施。更爲擬入。
정조 7년
林錫喆。以刑曹言啓曰。適値除夕。時囚竝放送事。命下矣。取考囚徒案。則御寶僞造罪人七名。傳敎罪人二名。殺獄罪人十四名。干連罪人三名。結案罪人二名。關文僞造罪人一名。紅牌僞造罪人一名等。竝罪在一律。輕囚金仁鉉。毆打孕嫂。事係辜限。不得放送之意。敢啓。傳曰。知道。
정조 7년
癸卯正月初一日巳時。上御誠正閣。右承旨同副承旨入侍時。右承旨金宇鎭。同副承旨李夔。記事官趙衍德。別兼春秋徐龍輔鄭東浚。以次進伏訖。上曰。今日賀班廷臣。盡爲來參乎。宇鎭曰。今番賀禮。實是罕有之擧故。雖老廢之人。擧皆入來矣。上曰。閣臣與承旨注書兼史。竝入侍事。分付。賤臣承命出。與原任直提學鄭民始沈念祖。直提學鄭志儉徐有防。檢校直閣金憙。行都承旨尹塾。左承旨沈豐之。左副承旨徐鼎修。右副承旨林錫喆。假注書李崑秀尹行任。兼春秋金健修金鳳顯偕入進伏。上曰。一提學之病。何如。民始曰。近得少差云矣。上曰。二提學親病。何如云耶。民始曰。一味沈重云矣。宣醞訖。命退。諸臣以次退出。
정조 7년
癸卯正月初一日午時。上御仁政殿。陳賀入侍時。行都承旨尹塾。左承旨沈豐之。右承旨金宇鎭。左副承旨徐鼎修。右副承旨林錫喆。同副承旨李夔。假注書李崑秀尹行任。別兼春秋徐龍輔鄭東浚侍立訖。上具冕服。乘輿出仁和門。御仁政殿。宗親文武百官四拜禮畢。讀箋官修撰李度謙。上殿跪讀箋文。百官嵩呼。行四拜禮訖。通禮告禮畢。奉朝賀金致仁。領府事金尙喆。領議政徐命善。判府事李徽之鄭弘淳。領敦寧洪樂性。左議政李福源。右議政金熤。以次進前。致仁曰。獻歲發春。景迓休命。乃於月正元日。親臨正殿。躬受庭賀。八域同慶。百僚均忭。此誠聖上履端出治之會。又是元子敎導輔養之日。惟伏願聖學日新。聖德日躋。聖體日益康寧焉。上曰。卿言好矣。尙喆曰。此是一元新正之日。宜懋除舊布新之政。殿下旣已洞燭凶徒之情狀。攄破亂類之窩窟。廓揮乾斷。夬正典刑。是臣區區之望也。上曰。好矣。命善曰。聞醫官言。則聖體微有外感云。動駕相値。不勝悶迫。上曰。不甚大段矣。諸大臣。以次退出。上還由仁和門。御宣政殿。命奎章閣進箋。一直提學鄭志儉。二直提學徐有防。檢校直閣金憙徐鼎修。以次就班。讀箋官鄭東浚。讀箋文訖。閣臣行四拜禮。上命退。諸臣以次退出。
정조 7년
癸卯正月初一日未時。上御誠正閣。左副承旨。右副承旨。開城留守入侍時。開城留守徐有防。左副承旨徐鼎修。右副承旨林錫喆。假注書李崑秀。別兼春秋徐龍輔鄭東浚。以次進伏訖。上命書傳敎曰。農者。民之自力而自食者也。固不待乎人之勸起。而惟其有勤有怠。勸則四野墾闢。不勸則百畝蕪翳。又況民時奪而種耘以愆。農糧乏而耒耜不出。此所以周有觀饁之咏。夏有省耕之諺。而古昔聖王。眷眷於勸農之政。可知也。噫。冀壤雖沃。不治胡穫。兗田雖泥。有作乃秋。莫曰豐歉之由天。抑亦勞逸之在人。忍飢而耕。揮汗而鋤。霑體塗足。疲筋苦骨。天下至勞之事。莫甚於農上之人。何必驅人於南畝。策懶警惰。期盡其力。而蓋以不如是勤。罔有黍稷。飢餧切身故也。修堤而貯水。則旱可以收效。疏溝而通道。則潦可以避害。早而作。暮而休。耕之必深。耨之必易。擔糞而膏瘠土。除莠而養嘉苗。田無汚萊。粟有倉㡼。農夫之職也。簡騶率。巡郊野。察貧民而助種助糧。勸富戶而借牛借器。毋興事役以失時。毋縱吏胥以撓民。毋科斂以竭其力。毋放忽以懈其心。長吏之責也。分一路黎庶之憂。考列邑守宰之績。隨勤慢。嚴殿最。務本抑末。興利除害。使我稼穡之民。共享豐登之樂。方岳之任也。昨秋年事。三道告歉。予之不遑寧息。已兩月矣。臘雪呈瑞。春陽布澤。百穀穰穰。八方熙熙。深有望於今歲。將以月正上辛。躬奉牲幣。祈穀於社稷。先頒十行之綸。咨爾方伯居留守宰之臣。體予至意。殫誠勸課。夙宵孜孜。毋或少忽。予有繡衣。朝暮可發。母曰歲首之例飭。亦毋曰九重之深邃事下諭于八道道臣。兩都留守處。又命書傳敎曰。注書李祖承仍任前職。卽爲牌招察任。上命退。諸臣以次退出。
정조 7년
癸卯正月初一日酉時。上御誠正閣。坐直承旨入侍時。右副承旨林錫喆。假注書李崑秀。記注官金健修金鳳顯。以次進伏訖。上曰。吏判上來與否。知入。健修承命出去。回奏曰。有旨自畿營。卽爲下送。而尙無動靜云矣。上曰。然則讀誓文。誰當爲之乎。知入。健修又承命入奏曰。實差有故。預差。有代行之例故。參判當替行云矣。上曰。都承旨。當入來乎。錫喆曰。方到闕外云矣。上命退。承史以次退出。
정조 7년
癸卯正月初一日四更一點。上詣璿源殿。展拜入侍時。行都承旨尹塾。左副承旨徐鼎修。記事官趙衍德。假注書李崑秀。別兼春秋徐龍輔鄭東浚。以次侍立訖。上具翼善冠衮龍袍。乘輿出仁和門。上曰。通禮。何不待令乎。塾曰。通禮初不別省記故。不得待令矣。詣萬安門。降輿行禮訖。乘輿出萬安門。上曰。通禮何不以兵曹郞廳尙瑞員。或司饔院官員代差乎。詣仁和門還內後。諸臣以次退出。
정조 7년
行都承旨尹塾坐。左承旨沈豐之坐。右承旨趙時偉坐直。左副承旨金宇鎭坐直。右副承旨林錫喆坐。同副承旨李夔坐。注書李祖承仕趙愆德病。假注書李崑秀仕直。事變假注書尹行任仕。
정조 7년
上在昌德宮。停常參經筵。
정조 7년
趙時偉。以都摠府言啓曰。今日入直內三廳武謙禁軍及軍兵等。中日習射。請出標信。傳曰。知道。去壬寅春等官弓中日。今日一體擧行。
정조 7년
傳于沈豐之曰。左承旨右承旨入侍。
정조 7년
以洪忠監司密啓。傳于金宇鎭曰。邦慶洊疊。霈澤無前。向日有旨。實有參量。況重鎭寫草一款。雖已綻露。草與正本有異。若乃泓賊。窮天極地。至凶至憯。不忍言。不敢道之事。果無共參之跡。草本中句語。旣未究竟。與泓賊區而別之然後。益彰泓賊之罪惡。依前有旨及今二有旨內辭意。申申曉諭後放送。至於仁壽。意謂稚騃。使之放送矣。年近二十。而此則道臣之言似然。定配所押送。完貴億重等。年滿與否。更爲追後狀聞事。回諭。
정조 7년
傳于沈豐之曰。凡賞典單子。無論例賞別賞。只書姓名入啓。自內以所下賞典名色。付標書下。自是不易之例。人孰不知。今此別單之自政院。敢先付籤於名上入啓。此前無後無之例。何異於候班。對承傳色。直稱問安。知道乎。此似小事。關係不輕。當該承旨。不可無警。爲先問啓。
정조 7년
李夔啓曰。凡賞典單子。無論例賞別賞。只書姓名入啓。自內以所下賞典名色。付標書下。自是不易之例。人孰不知。今此別單之自政院。敢先付籤於名上入啓。此前無後無之例。何異於候班。對承傳色。直稱問安。知道乎。此似小事。關係不輕。當該承旨。不可無警。爲先問啓事。命下矣。問于左承旨沈豐之處。則以爲。臣以愚迷譾劣之姿。猥忝出納之任。觸事昏憒。居常懍惕。若隕淵谷。今日政廳。吏曹別單書入之際。曹吏謂有前例。付籤名上。而臣未及照察。遽然捧入。致煩問啓之命矣。此莫非昏謬不職之罪。惶隕震越。罔知所達云矣。敢啓。傳曰。然則非承旨之失。此問啓置之。
정조 7년
承旨前望單子入之。趙時偉落點。
정조 7년
兵曹口傳政事。副司直徐鼎修。
정조 7년
傳于李夔曰。宮墻頹圮處。許多軍兵之不分祈寒盛暑。勞苦今爲幾年。每一念之。恫若在已。待解凍。卽爲始役完築。把守軍解送事。分付該營門及該曹。
정조 7년
沈豐之。以吏曹言啓曰。侍從臣父年七十人。每於歲首。抄啓加資事。載在法典矣。侍從臣父年七十人員。別單書入之意。敢啓。傳曰。知道。
정조 7년
沈豐之。以吏曹言啓曰。士族婦女年九十者。抄啓封爵事。載在法典矣。士族婦女年九十人。別單書入之意。敢啓。傳曰。知道。
정조 7년
傳于沈豐之曰。每年歲首開政。侍從臣父年過七十人。每令當日政下批。出於尊年之意。今年何可異同。侍從臣父推恩加資。待啓下。今日政。仍爲下批事。分付。
정조 7년
以弘文提學望筒。傳于沈豐之曰。首望譜略校正。逐日仕進。使之更爲擬入。
정조 7년
有政。吏批。判書金鍾秀在外未肅拜。參判鄭昌順進。參議趙鼎鎭牌不進。左承旨沈豐之進。啓曰。判書金鍾秀在外未肅拜。參議趙鼎鎭牌不進。小臣獨政未安。何以爲之。敢稟。傳曰。仍爲之。以李宗燮爲司諫。尹尙東爲校理。林道浩爲副校理。徐美修爲修撰。李敬裕爲禮曹正郞。承文博士南必錫。著作池德斌。成均博士金致泳。學正劉度興。耆老所守直官金潭。兼春秋金星甲單付。鄭民始爲弘文提學。通德郞洪百源。生員徐獻修。以上今加通政。侍從臣父年七十加資事。承傳。
정조 7년
兵批。判書徐有隣病。參判沈念祖病。參議鄭啓淳入直進。參知朴天行病。同副承旨李夔進。副司直黃景源沈有鎭尹東晩。
정조 7년
以吏曹貞夫人金氏年九十加資別單。傳于沈豐之曰。洽滿九十。不但稀異。且以尊高年之義。日前欲爲題給食物衣資而未果。況在先朝。以重臣老母年歲事。重臣特蒙除外邑之恩數矣。又是閣臣之老母。尤宜軫念。令該道。優給衣資食物。元歲饌外。卽爲輸送。仍令地方官存問。
정조 7년
以全羅監司。南平縣監柳曾養罷黜事狀啓。傳于沈豐之曰。必因臺啓之允從而然。姑無發配之事。且過俾欲爲伸臺議。焉敢引義。令該曹申飭。使之當日還官後。草記。此狀啓還下送。
정조 7년
傳于沈豐之曰。吏曹參議前望單子入之。
정조 7년
傳于趙時偉曰。坐直承旨入侍。
정조 7년
金宇鎭。以吏曹言啓曰。南平縣監當日還官後。草記事。命下矣。南平縣監柳曾養。各別嚴飭。纔已下送之意。敢啓。傳曰。知道。
정조 7년
沈豐之。以吏曹言啓曰。本曹假郞廳金泓哲。身病猝重。勢難入直。今姑改差其。代以成均館典籍金就行差下之意。敢啓。傳曰。知道。
정조 7년
趙時偉。以戶曹言啓曰。鶴城君元歲饌外。米十石。綿紬十疋。肉五十斤輪送。仍令郞官存問後。草記事。命下矣。依傳敎輸送後。仍令本曹郞官存問之意。敢啓。傳曰。知道。
정조 7년
李夔。以禁衛營言啓曰。內中日。自都摠府草記設行矣。本營軍兵等。中日私習。依例擧行之意。敢啓。傳曰。知道。
정조 7년
李夔。以御營廳言啓曰。內中日。自都摠府草記設行矣。本廳軍兵等。中日私習。依例擧行之意。敢啓。傳曰。知道。
정조 7년
李夔。以禁衛營言啓曰。中日私習。依例擧行事。已爲啓下矣。宮墻頹圮諸處把守軍。則每中日。以出番軍替代後。赴試之意。敢啓。傳曰。此輩勞役。不可不念。限畢役間。把守軍。勿爲應試。
정조 7년
李夔。以御營廳言啓曰。中日私習。依例擧行事。已爲啓下矣。宮墻頹圮諸處把守軍。則每中日。以出番軍替代後。赴試之意。敢啓。傳曰。此輩勞役。不可不念。限畢役把守軍。勿爲應試。
정조 7년
金宇鎭。以義禁府言啓曰。明日人日製時。本府入直都事外。皆爲赴擧。而當直入直都事及公事回公都事。無以推移。出使都事閔廷桓。令該曹口傳相換。假都事一員。亦令擇差。以爲分排之地。何如。傳曰。允。
정조 7년
癸卯正月初二日巳時。上御誠正閣。左承旨右承旨入侍時。左承旨沈豐之。右承旨金宇鎭。假注書李崑秀。記注官金健修金鳳顯。以次進伏訖。上命豐之讀傳敎曰。崇儒重道四字。卽我朝家法。列聖相承。化理休明。而罔不以此爲先務。旌招之禮。不絶於巖阿。莪育之方。恒軫於學校。是故。名賢輩出。德業彬蔚。上而膺朝家之禮遇。下而爲國人之矜式。成己利物。風行俗易。正學明而邪說熄。節義崇而亂民戢。四百年國勢之鞏固。寔有賴焉。多士以寧之休。夫豈多讓於成周也哉。予雖否德。亦知儒術之汙隆。實關國家之盛衰。思得賢者而共理。意則勤矣。德相。以先正之孫。竊儒者之名。故朱紫莫卞。干旄誤加。畢竟狼狽。無復餘地。可勝歎哉。槩當初招徠之意。爲是賢裔。而旣未燭其欺盜之實。則冀或有一分利益矣。及其趨朝之後。椎魯鄙悖之狀。和盤托出。言之可羞。而勢利是趨。權奸是結。表裏和應。自陷大戾。方其蝨附豕觸。唾罵四起。自好之士。恥與共立。觀於故參判金亮行之決退。可知也。噫。孰謂崇儒之擧。反爲害道之歸也。德相之罪名益彰。懲討方嚴故。參判已不在世。而林下之士。又不免零落。則士乏宗匠。人染凶論。餘孽跳踉。愈出愈奇。世道之憂。已無可言。而近日凶賊。大抵多挾符讖。以惑民心。夫符讖之說。全屬妖誕。王法之所必禁也。粵在太宗朝廷臣。有以寶符有驗爲言者。聖祖深斥其非。至有卿等皆儒者。論說何爲至此之敎。自是以後。儒敎日興。而左道日熄。絶然無聞者。久矣。今忽肆行。何也。是豈非陽消則陰長。此衰則彼盛故耶。其機甚微。其流甚大。若不汲汲救正。直恐斯文漸喪。妖訛胥動。而國不能爲國也。藏讖有律。惑衆有刑。而禁之於其末。不若救之於其本。則崇儒重道。尤是今日之所急也。噫。假托程學而陸棠作賊。系出魏公而侂胄亂國。彼德相雖出。在儒者何關。在先正何累。尊尙扶植之道。宜及此時。不容少忽。故此申諭。明示予意。而近來抄選。在旌招之列者絶罕。豈曰無其人哉。十室之邑。必有忠信。焉可誣一世也。另飭選曹。甄拔問學之士。仍令各道方伯。薦進經明行修者。隨卽收用。外此。凡係振作士氣。培養人才之方。廟堂三司之臣。亦各留心講究以聞。以副予衛正闢邪之意也。仍傳曰。逖矣關西。距京夐越。尙無怪乎土俗之貿貿。至若湖西海西。皆是先正俎豆之鄕也。杖屨之所也。不幸近日。承訛襲訛。因疑傳疑。未見有衛正闢邪之效。職由予忝位君師。敎未下孚之致。豈道內一二人士之罪也。予方反省歉歎。倘使先正在世。世道胡至於此。此時曠世之感。尤不容已。西原華陽書院。海州石潭書院。分遣閣臣及近侍之臣致祭。西原則獨享宋文正。而海州則趙文正李文純成文簡金文元宋文正五先正。與李文成配食云。祭文。各當親撰以下矣。適値歲首。宣此十行。予意竊以爲目下要務。莫大於是故也。豐之讀訖仰奏曰。忝位二字。聖敎恐不必如是矣。上曰。書有否德忝帝位之訓。何害於謙謙之義乎。又命書傳敎曰。西原致祭。檢校直閣金憙進去。海州致祭。左副承旨徐鼎修進去。又命書傳敎曰。人日製。當爲設行。而再明至初五。連値殿座。初六以後。祈穀祭致齋相値。待明朝。弘文提學牌招。係是歲首。通方外事。分付。又命書傳敎曰。藥院職務相妨。提調李聖源兼帶文任許遞。政官牌招開政。以在京無故人差出。又命書傳敎曰。享日在卽。致齋又隔日。進幣酌酒之任。無他推諉之處。昨有促敎。而尙無動靜。雖未知病勢之。如何。臨期上來。有何不可强之端。行吏曹判書金鍾秀。上來參班與否。卽爲知入。又命書傳敎曰。海營奉命承旨。仍爲覲親以來。又命書傳敎曰。左副承旨許遞。前望單子入之。又命書傳敎曰。新除授承旨。牌招察任。上命退。承史以次退出。
정조 7년
癸卯正月初二日午時。上御誠正閣。右副承旨入侍時。右副承旨林錫喆。記事官李祖承。兼春秋金鳳顯。別兼春秋徐龍輔。以次進伏訖。上曰。檢校直閣徐鼎修。已付軍職乎。錫喆曰。付軍職單子。俄已入啓矣。上曰。然則入侍。賤臣承命出。與檢校直閣徐鼎修偕入進伏。上曰。今日則檢校不爲入直耶。鼎修曰。姑未停當矣。上曰。如非入直。則先爲退出。可也。命錫喆。讀奏各道田結狀本。讀奏訖。命退。承史以次退出。
정조 7년
癸卯正月初二日初更。上御誠正閣。坐直承旨。一直提學入侍時。直提學鄭志儉。右承旨趙時偉。左副承旨金宇鎭。假注書李崑秀。記注官金健修金鳳顯。以次進伏訖。宇鎭曰。再明日犒饋。以親臨磨鍊乎。上曰。春塘臺。當親臨矣。上曰。軍士房。誰也。宇鎭曰。李夔矣。命書傳敎曰。承旨房仍。兵戶換房。時偉曰。門路。何以擧行乎。上曰。當自內爲之矣。上曰。陞品部官事。誠難處矣。仍命書傳敎曰。抄戶之政。決難委之生乎。開春以後。願入之類。比歲前。必當倍蓰。此時部官遞易可悶。曾以考勤慢行賞罰之意。有所下敎。設令有最勤最慢之別。徑遞之後。無以憑處。部官中日前。都政遷轉人。與新除人。竝卽相換。如是則直長之仍任奉事。奉事之徑陞直長者。各於其職計仕。待發賣畢。仍又相換事。分付。上曰。今年則老農之言。當云豐登耶。時偉曰。姑未的知。而秋麥有豐登之漸云矣。上曰。畿邑設賑。當在何間云耶。時偉曰。似在初旬間矣。上曰。內需司。便同帑庫。而略有遺儲故。欲量宜扶助矣。諸臣皆仰對曰。誠好矣。命書傳敎曰。畿湖尤甚邑民情。比歲前。尤當艱食。目下賙飢之策。何以拮据。而歲前救急。爲幾巡設賑。亦自何日爲之乎。至於畿邑。尤與外邑大異。擧行形止。勿拘前例。每巡狀聞。每朔仍又通錄以啓事。分付。湖西則近聞廉探之言。勿論尤甚之次邑守宰。近多未瑩云云。猶屬道路之傳。姑不摘發處分。更當有隨現懲礪之典。先令廟堂。各別嚴飭。上曰。中官則給歲米一石。而大臣家則只送八斗。何也。志儉曰。俄聞戶判言。則領府事。以爲昨年十石。別是特恩。大臣歲饌。例爲四斗。而今有倍數之敎。則當送八斗爲好云故。依其言爲之云矣。上曰。明朝戶曹郞廳發牌。以昨年例輸送之意。分付。此後如有倍數之命。則準此例爲之。可也。上命退。諸臣以次退出。
정조 7년
行都承旨尹塾坐。左承旨沈豐之坐。右承旨趙時偉坐。左副承旨金宇鎭坐。右副承旨林錫喆坐直。同副承旨李夔坐直。注書李祖承仕直趙衍德病。假注書李崑秀仕。事變假注書尹行任仕。
정조 7년
尹塾啓曰。弘文提學鄭民始牌不進推考傳旨。今方捧入。而人日製命下之後。如是違牌。事甚未安。更爲牌招。何如。傳曰。允。
정조 7년
尹塾啓曰。弘文提學鄭民始。旣已承牌。藝文提學徐有隣。卽爲牌招。同參考試何如。傳曰。允。
정조 7년
沈豐之啓曰。藝文提學徐有隣牌不進推考傳旨。今方捧入。而同參考試。旣有定式。如是違牌。事甚未安。更爲牌招。何如。傳曰。允。
정조 7년
傳于尹塾曰。都承旨與弘文提學。持此御題偕往泮宮。試取以來。
정조 7년
傳于趙時偉曰。在外都摠管許遞。前望單子入之。
정조 7년
都摠管前望單子入之。李𡊠落點。
정조 7년
傳于沈豐之曰。都摠管李𡊠本職許遞。大司憲前望單子入之。
정조 7년
傳于趙時偉曰。新除授都摠管牌招察任。
정조 7년
傳于沈豐之曰。科次入侍。
정조 7년
傳于沈豐之曰。諸承旨入侍。
정조 7년
趙時偉。以弘文館言啓曰。新除授副校理林道浩。卽爲牌招察任。何如。傳曰。允。
정조 7년
趙時偉。以弘文館言啓曰。新除授校理尹尙東。時在京畿長湍地。經筵入直事緊。請斯速乘馹上來事。下諭。傳曰。依啓。
정조 7년
林錫喆。以漢城府言啓曰。僧尼入城。本有法禁。近來申飭。又復截嚴。而昨聞僧徒。稱以齋米。恣行街路。故卽發吏隷。搜索捉來。則至於數十人之多。而究問攔入之由。以爲或於初昏時。或於曉鍾後。或從崇禮門。或從昭義門。或從惠化門。乘隙潛入。而守門軍卒。無一把守。不能覺察云。現捉僧徒等。自臣府。今方嚴治逐送。而莫重城門。許多軍卒之慢不守直。任其冒入。其常時之怠忽可知。雖以部官論之。緇髠之犯禁出入。全未察飭。不可無警。上項三門守門部將。令兵曹。嚴棍懲礪。三門字內。當部昨日入直官員。一竝拿問處之。何如。傳曰。允。攔入僧徒。不可逐送而止。過明日後。嚴加懲勵。該營大將。從重推考。大抵南北漢僧徒。換着軍服。出沒城闉之故。法禁從以蕩然。以此意。令守摠使知悉。各別嚴飭。可也。
정조 7년
判敦寧金鍾正疏曰。伏以。禮成世室。聖孝增光。號定前星。國本有繫。邦慶無疆。天時回泰。縟儀以次順成。百祿與歲俱新。凡在含生。敦不蹈忭。仍伏念。臣積負罪戾。遭罹罔測。堂疏臺參。聲討迭發。驚懍震剝。泥首鄕廬。惟斧鉞是俟。千萬不自意。天地之至仁。曲費生成之惠澤。不惟不賜允可。輒皆以過矣爲敎。爭論閱歲之後。始乃薄循公議。曾未數月。復施蕩滌之典。臣之獲至今保有殘命。莫非聖恩攸賜。北望雲天。日夕攢祝。沒齒田間。分所甘心。乃者勳銜之復縻。出於積久廢枳之餘。復於大政之日。特以七年前前望。有此敦府之命。殊私異渥。出尋常萬萬。豈料螻蟻之至微每煩陶甄之大化。拯水火而袵席之。起枯骸而肥肉之。雖父母之憐救赤子。猶未足以喩此。非臣隕結。所可仰酬。感涕交泗。他不暇顧。冒入城闉。祗肅恩命。仍參賀儀。此豈臣此生之所自期哉。惝怳驚疑。若夢非眞。第念臣。以菲材蔑識。驟躐高華。行已無素。臨事多錯。其所顚沛。莫非自取。而若乃人之所以罪臣者。言旣混圇。無可摸捉而卞質。下款所論。又是已發之宿案也。顚末莫逃於天鑑。微隱畢燭於大明。臣何敢復提於年久之後。以瀆崇嚴也哉。抑臣區區。別有所隱痛者。臣之無似。屢忝宮官於明离之筵。終叨賓僚於代聽之前。遭逢之盛。從古罕比。臣私自激感于中。猥以延頸之忱。自倍他人。有所陳達。又以三代之治。倘可挽回。有所仰勉。而天顔溫粹。酬酢如響。臣滿心歡喜。歸詑親友。逮夫御極之初。誓竭愚駑。冀裨螢爝之末。而不幸身墮坑塹。虀粉在卽。微我聖上力賜庇護。則臣之無此身。久矣。誠荷再造之恩。益慙三沐之私。而不潔淋頭。大質已虧。臣雖欲拚棄廉隅。蹩躠周行。其奈貽羞淸朝。有辱崇班。搢紳之士。亦必羞與之爲伍矣。惟有自故鄕里。還守本分。長與田夫野老。歌詠聖化。歲時朝賀。時趨散班。以寓頌祝之忱而已。玆敢冒入文字。仰暴危懇。仍尋鄕路。徑渡淸漢。臣罪至此。尤無所逃。伏乞聖明。俯賜矜憫。亟削臣職。以遂終始曲保之恩。仍治臣罪。以爲行止自擅之戒。不勝萬幸。答曰。省疏具悉。元無可引之義。前望今始點下。實由未遑。卿其勿辭。上來行公。
정조 7년
癸卯正月初三日午時。上御誠正閣。右副承旨。一二直提學入侍時。一直提學鄭志儉。二直提學徐有防。右副承旨林錫喆。記事官李祖承。兼春秋金鳳顯。別兼春秋鄭東浚。以次進伏訖。上命志儉。讀奏紹賢華陽兩書院御製致祭文訖。上曰。字句間。如有疵病處。諸閣臣各陳所見。可也。志儉等曰。雲翰璀璨。臣等實無可達之辭矣。錫喆曰。殿座在明。侍衛不可不備。而摠管有在外人云矣。命書傳敎曰。在外都摠管許遞。前望單子入之。賤臣承命出。持摠管前望。還入進伏。命書傳敎曰。新除授都摠管。牌招察任。又命書傳敎曰。都摠管李𡊠本職許遞。大司憲前望單子入之。上曰。左副承旨。檢校直閣待敎入侍。鳳顯承命出。與左副承旨金宇鎭。檢校直閣徐鼎修。原任待敎徐龍輔偕入進伏。上曰。檢校直閣。當往海西矣。然則明日辭朝乎。鼎修曰。然矣。上曰。復命可在何間耶。鼎修曰。開月初。可以復命矣。上曰。待敎覲行。欲於何日下直耶。龍輔曰。臣亦於明日陛辭矣。上曰。分付三日製試所御題。卽爲封入。收券數。亦爲知入。賤臣承命出。奉御題還入奏曰。收券爲三百餘張云矣。命退。諸臣以次退出。
정조 7년
癸卯正月初三日未時。上御誠正閣。人日製科次入侍時。弘文提學鄭民始。藝文提學徐有隣。原任直提學沈念祖。一直提學鄭志儉。二直提學徐有防。校理洪仁浩。修撰徐美修。行都承旨尹塾。左承旨沈豐之。右承旨趙時偉。左副承旨金宇鎭。右副承旨林錫喆。同副承旨李夔。記事官李祖承。假注書李崑秀。兼春秋金健修金鳳顯。以次進伏訖。上曰。今日卽新正三日。適有小饌。卿等分食也。仍命宣饌訖。命考試券。上曰。二百張。弘文提學考之。一百張則藝文提學考之。其餘晩後試券。時原任直提學分考。可也。民始曰。收券張數不多。不必與藝文提學分考。合力同考。何如。上曰。從便爲之好矣。上曰。祭文皆已釐正。出給藝文館乎。有防曰。俄已移送藝文館矣。時偉曰。左承旨今雖登筵。而目下實病。甚難强矣。上曰。然則先爲申退。可也。上曰。大司成及前承旨李在學入侍。賤臣承命出。與李時秀李在學偕入進伏。上曰。二直提學對讀。則大司成爲之。可也。上曰。沈有鎭監印冊子。明可訖役耶。志儉曰。明日始爲印役云。一日之內。似難告完矣。命在學進前。上曰。日前所受抄出之事。尙未果焉。自明日入來。以爲畢抄之地。可也。命錫喆書傳敎曰。奉朝賀致祭日子有下敎。而尙無祗受之意。無乃以京第祗受。爲難安而然乎。此則大不然。在前戚家。似此所遭。本家元無撤移鄕外之事。以是歲饋或例問。無不傳之本家。觀於向來靑恩豐陵已例。不特斑斑。至於奉朝賀。尤有異焉。雖至今在世以平日爲國忘私之誠。必當在私恩則割之。在君命則從之。況自家所被人言。予已躬自主證。雖欲伸暴。更無容說。再昨冬錄用傳敎。予意已悉諭。今不必架疊。以此意。令該曹。另飭本家。致祭必於旬前祗受。祭文當親撰以下。該房知悉。洪守榮之除拜已久。迄無動靜。國體所在。不可無飭。亦令吏曹。各別催促。使之明日內謝恩。仍爲辭朝。考試訖。命書等第。命拆封。三下一李太源。三下朴佐源。次上安錫良李衡達呂駿永。命書傳敎曰。人日製居首三下一進士李太源。直赴會試。之次三下進士朴佐源給一分。次上幼學安錫良。生員李衡達。生員呂駿永。紙筆墨施賞。考例捧傳旨書訖。命退。諸臣以次退出。
정조 7년
行都承旨尹塾坐。左承旨李在學坐直。右承旨趙時偉坐。左副承旨林錫喆坐直。右副承旨沈有鎭未肅拜。同副承旨李夔坐。注書李祖承仕趙衍德病。假注書李崑秀仕直。事變假注書尹行任仕。
정조 7년
傳于李在學曰。左副承旨入侍。
정조 7년
趙時偉啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
趙時偉啓曰。御營廳將官來言。今日本營軍兵。日次私習云矣。敢啓。傳曰。知道。
정조 7년
尹塾啓曰。左承旨沈豐之。今日不爲仕進。卽爲牌招。何如。傳曰。聞有實𧏮。許遞。前望單子入之。
정조 7년
吏曹參議前望單子入之。沈豐之落點。
정조 7년
傳于趙時偉曰。明日門路。以仁和門爲之。
정조 7년
傳于林錫喆曰。兵曹參議許遞。前望單子入之。
정조 7년
兵曹參議前望單子入之。李在學落點。
정조 7년
傳于尹塾曰。左承旨入侍。
정조 7년
傳于尹塾曰。左副承旨職務相妨。許遞。前望單子入之。
정조 7년
承旨前望單子入之。李在學沈有鎭落點。
정조 7년
兵曹口傳政事。副司直金宇鎭。
정조 7년
兵曹參議前望單子入之。李時秀落點。
정조 7년
傳于趙時偉曰。召對爲之。
정조 7년
傳于林錫喆曰。坐直承旨入侍。
정조 7년
以持平尹致性。副校理李昌漢牌不進罷職傳旨。傳于李在學曰。只推。更爲牌招。
정조 7년
傳于林錫喆曰。近來公卿百執事噤嘿。便成俗習。歲初朝參。無異一初。況今寶鑑親上。元子定號。上以繼述之道。下以貽燕之謨。其要無過於詢諮二字。明日臨門後。自大臣三司。至于庶僚。必陳嘉謨嘉猷之意。預自政院。申明知委。
정조 7년
傳于林錫喆曰。歲首朝參。三司不可不備員。日前賓對。俄者召對之時。屢以來言之意。筵敎諄複。雖未知筵臣之果能注意聽從。而未差之代。宜卽差出。前望單子入之。待下批。牌招察任。
정조 7년
大司憲前望單子入之。鄭一祥落點。
정조 7년
傳于林錫喆曰。新除授大司憲牌招察任。
정조 7년
三司前望單子入之。掌令嚴思晩。應敎徐有成。司諫洪彬。獻納朴宗來。副校理尹㬦。正言魚錫齡李亮載。校理李儒慶落點。
정조 7년
林錫喆啓曰。新除授應敎徐有成。方在罷散中。何以爲之。敢稟。傳曰。敍用。
정조 7년
傳于林錫喆曰。新除授掌令嚴思晩敍用。牌招察任。
정조 7년
林錫喆啓曰。明日朝參。兩司當爲進參。除在外外。大司憲鄭一祥。大司諫林蓍喆。掌令李延伋。持平韓晩裕尹致性。竝待開門。牌招。何如。傳曰。允。
정조 7년
敦寧都正前望單子入之。金勉柱落點。
정조 7년
直閣前望單子入之。徐龍輔落點。
정조 7년
傳于林錫喆曰。詞訟劇地。曠務可悶。在外刑曹參議許遞。前望單子入之。
정조 7년
刑曹參議前望單子入之。李文源落點。
정조 7년
傳于林錫喆曰。春到記不遠。國子長。明日政。以在京無故人差出。
정조 7년
傳于林錫喆曰。政官牌招開政。
정조 7년
以江華留守春操設行。令廟堂稟旨事狀啓。傳于李在學曰。畿甸春操。豈可如例設行。以貽民邑之弊。水陸軍習操。特爲停操事。令廟堂卽爲分付該道道臣及兩都留守處。嶺南湖西。竝令停操。以舒一分民力。畿甸尤甚之次邑及湖西嶺南賑邑。上番軍有無。問于該營。停仍間草記。雖非賑邑。兵使點送。必多廚傳之弊。限秋成。竝令附近邑營將替行之意。亦爲分付。因此思之。大比不遠。諸道試邑當次。如在尤甚或之次邑。竝卽移定。稍實邑當次邑。待後次爲之之意。分付。今番科擧。出於飾慶之擧。雖不得已趁卽設行。而凡係供億之節。拱辦之事。比常年。十分省減。如是下敎之後。萬有一試官。致責於守令。而監司匿不以聞。當隨聞重勘。大抵近來此等申飭。外邑視若尋常。未見有實效。今或復循前習。從後現發。該守令亦難免重罪。試邑及沿路。當分遣宣傳官摘奸。以此各別嚴飭諸道。
정조 7년
趙時偉。以兵曹言啓曰。本曹佐郞朴宗正。身病猝重。勢難察任。屢度呈狀乞遞。宿衛重地。不可久曠。今姑改差。何如。傳曰。允。
정조 7년
趙時偉。以兵曹言啓曰。卽者闕門下鑰之後。衛將所書員池大源。軍士孫伐伊。現捉於近仗軍士。推問其委折。則以輸納人日製落幅紙於政院之際。不知門鑰之已下。未及出門云云。而係是省記外。則固當卽告本曹。而不此之爲。留在門內。事極痛駭。同兩漢已爲捉來。拘留於本曹。待明朝出付攸司。從重科治。而臣曹亦不能早自覺察。致有此省記外。加入之境。惶恐待罪之意。敢啓。傳曰。近來兵曹入直堂上。全不知申飭此等事。攔入也。爭鬧也。凡係怪駭之事。不一而足。擬待過齋後。堂郞以下。一竝嚴加勘斷矣。卿則持被初日。有此草記。極其可嘉厥漢等。此等所爲。非今斯今。今番自本曹科治。
정조 7년
領中樞府事金尙喆上疏曰。伏以。臣於元日。退自賀班。史官來宣聖諭。伏奉歲饌倍數輸送之命。每歲特恩。雖出惠養之德意。似此優老之典。多在致政之後。則如臣者。無公事。坐食俸廩。已極無廉。今又格外寵賚。若是便蕃。龍斷之嫌。臣實自愧。周急之義。不亦過中。顧今饑荒溢目。賑貸方張。此時此惠。若使麥丘老人當之。不知將何對揚軫恤之聖渥。與天同大。恧蹙之私心。無地自容。仍念臣於朝廷。卽一已退之身。桑楡暮景。萬念都盡。而一段彝性之銷鑠不化者。只是眷係宗國。何幸餘生未了。獲覩先大王世室之縟儀。況今一人元良。國勢奠盤泰之安。人心有維繫之望。臣於是乎。解宿昔之憂。而無不瞑之恨矣。若臣寤寐之願。從此歸老田間。隨分飮啄。請祝聖人於擊壤之中者。豈不是臣主俱榮。而惟有三字一銜。尙未準請。前後籲天。已閱三載矣。進退不得。行止無據。而偏被眷渥。與歲俱深。徒使孤負之罪。愈往愈大。每中夜思之。何嘗不憮心悼歎。爲今自靖之道。亟宜謝去朝籍。還臣本分。毋貽聖慮。毋辱誤恩。卽臣究竟之地。斷斷苦懇。豈但爲衰病之不可强。大防之不可毁而已。瀆撓支離。辭與意竭。而若其當退之義。今年甚於去年。短箚號呼。竊自謂瀉盡腔血。以天地生成之德。終始曲保之仁。哀與不哀。莫非臣命。倘蒙聖明。勿復一向假借。特許致仕名目。使臣得免爲禮經之罪人。則不惟臣一己之大幸。亦必爲聖朝帷蓋之報。而尤有光於砥礪世敎之治化。臣不勝瞻望宸極。激仰顒竢之至。答曰。省箚具悉卿懇。米肉之加數輸送。出於尊年之義。卿容過加巽讓。箚未引年之請。卿又何不體予前日之諭。有此云云。所請決無從施之理。切冀卿之安心。勿復過辭也。仍傳曰。此批答。遣史官。傳諭于領府事。
정조 7년
吏曹判書金鍾秀上疏曰。伏以。維天維祖宗。啓佑我邦家。元子定號。八域蹈舞。臣幸延須臾之命。獲與嵩呼之列。死無餘恨。而臣之狗馬賤疾。出入死生。于今三十日矣。心腹塊癖。闖虛衝突。晝夜叫楚。呼吸斷續。肉脫骨疼。已成鬼形。而一息未泯。三陽載回。遙想魏闕之班。但切華封之祝。此際冢宰新命。有隕自天。臣惝怳驚惑。不知罪累如臣。何以得此。伏枕悲泣。不覺失聲。噫。一自僇廢以來。雖冗官末職。初非臣夢想所敢到。則況此莫重之任。縱云宿趼。事同初授。我殿下之寵愛臣哀憐臣。必欲復齒諸人類而後已者。曲費聖念。一至此極。而身名一敗。危疾乘之。復起爲人。此生無望。嗚呼。受恩如天。報答何事。臣之目。恐將不瞑於地下矣。社享期近。促敎荐下。有不容引日泯伏。僅具數行文字。從孫道上聞。至若區區悲苦之懇。未暇費辭申瀆。伏乞聖上。先將臣本職。亟命及時遞改。然準臣致仕前請。使臣得以卒遂至願。安意就盡。千萬之祝。答曰。省疏具悉。往事豈必追提。親享只隔數日。此非卿言私之時。卿其勿辭。俟少間。趁今致齋前。上來肅命。
정조 7년
行知中樞府事具允鈺上疏曰。伏以。寶鑑親上。聖孝益篤於光前。世室尊奉。盛烈愈彰於觀德。重以元子定號。國本永鞏。無疆之休。八域同慶。仍竊伏念。臣負難赦之罪。而受罔極之恩。薄竄之旋宥。特敍之荐下。何莫非有隕自天。而前後恩敎。一字一涕。人欲甘心。而偏蒙生成之澤。世所不諒。而獨被照臨之明。生可以廁橫目之列。死可以免不瞑之鬼。雙手擎讀。瞻天九頓。但有血淚之被面而已。又不意臺啓纔停。樞銜遽降。迺以釁僇之蹤。復置收錄之中。臣誠惝怳震驚。不覺五內之失守也。噫。臣之閱歲。非不久矣。而賦性委靡。慮事至鈍。初未免一味顧畏。終不能見幾斥絶。此固臣之罪也。人言之來。無足爲怪。但其語不稱停。事多爽實。則眞所謂言之者不仁。而當之者可冤。臣雖骫骳。亦有人心。豈不欲刎頸剚腹。以圖自明。而與其追提較挈。反爲汚口之歸。無寧姑且茹痛。以存無辨之戒。況臣之有罪無罪。莫逃於淵鑑。爲人爲鬼。宜聽於造化。惟當咋舌緘口。以爲自靖之圖。又況天日在上。無微不燭。洞悉本末。至發絲綸。反復丁寧。曲盡無遺。雖使臣自爲之辭。無以加此。爲臣子得此於君父者。從古幾人也。臣雖卽地溘然。更無餘憾。尤何敢費辭張皇。重自陷於瀆擾之科哉。第臣之竊自隱痛者有之。臣家世受國恩。至臣父子兄弟。俱登朝籍。偏荷洪造。而臣之終始所被。不啻恩山德海。蓋自御極之初。至于今日。包容拂拭。靡所不至。旣全保之不足。又龍光之殊異者。言不可以勝喩。指不可以勝摟。每思古人。秋毫皆帝身。非己有之語。銘鏤在心。糜粉亦甘。臣雖頑如木石。迷如豚魚。區區圖効之心。豈敢或後於人。而庸下之姿。百無一能。祿位徒隆。絲毫靡補。福過災生。跋前疐後。顧今汚衊無餘。桑楡且迫。此生此世。報答無階。惟是殞結之願。托在來後而已。臣情到此。寧不悲悼。噫。臣之逖違天陛。今幾年矣。一飯之戀。寤寐亦結。豈忍便訣明時。自分棄物。而大質已虧。滓穢難洗。雖蒙不棄簪履。曲加薰沐。言臣之罪則孤負冞彰。在臣之心則惶愧冞切。自同平人。抗顔周行。決非臣義之所敢出。咫尺城闉。進身無路。玆敢披瀝肝血。冒瀆崇嚴。伏乞聖慈。哀之憐之。亟命削臣仕籍。勿復檢擬。俾得以沒齒田廬。歌詠聖澤。千萬幸甚。答曰。省疏具悉。敍用傳敎。予意悉及之。卿其勿辭。從速行公。
정조 7년
癸卯正月初四日辰時。上御誠正閣。右副承旨檢校直閣入侍時。檢校直閣金憙徐鼎修。右副承旨林錫喆。假注書李崑秀。別兼春秋徐龍輔鄭東浚。以次進伏訖。上曰。今番檢校之行。正是察理之時。須宣揚朝家德意。正趨向鎭危疑。其責不輕矣。況年前不幸。出於檢校之近親。似當百倍他人矣。朝家刑政。雖不得遽施曠蕩之典。而未蒙放者。亦豈止終身轗軻乎。湖西一道。緩急所恃者也。頃已悉諭。歸家之後。亦宜一一曉諭。綸音一件。自內閣持去。可也。上顧鼎修曰。海西鄕戰。亦不可不嚴加禁斷。須成出文字。聚會海州平山人士。反復曉諭。期於左右調劑。彼此鎭安。可也。上命退。諸臣以次退出。
정조 7년
癸卯正月初四日巳時。上御春塘臺。犒饋入侍時。行都承旨尹塾。右承旨趙時偉。左副承旨金宇鎭。右副承旨林錫喆。同副承旨李夔。記事官李祖承。假注書李崑秀。記注官金鳳顯。別兼春秋鄭東浚。以次進伏訖。軍士房承旨。跪告行犒饋禮。上曰。今日何番禁軍入直乎。兵判未及仰對。右承旨趙時偉曰。禁軍番次。下詢之下。不卽仰對。兵曹判書徐有隣。推考。何如。上曰。依爲之。出擧條兵曹判書徐有隣曰。景福宮光化東挾門鎖鑰。今初一日開門後。偶然閪失云。故卽令該監。改造進排。而莫重闕門鎖鑰。不謹典守。有此見失。事極可駭。伊日入直衛將。令該府拿問處之。守直員役及軍卒。令攸司勘處。何如。上曰。依爲之。出擧條領議政徐命善曰。明日朝參及隷儀相値。先後。何以擧行乎。上曰。早朝先行隷儀。可也。上曰。享日在卽。而吏判尙無動靜。進幣之任。將何以爲之乎。命善曰。亞堂多有替行之例矣。守禦使鄭民始曰。左相吏判。時病未進參故。臣曾替行矣。上曰。唯。未肅拜應敎。牌招察任事。出榻敎禮畢後。上還內。諸臣以次退出。
정조 7년
癸卯正月初四日巳時。上御誠正閣。右副承旨入侍時。右副承旨林錫喆。記事官李祖承。兼春秋金鳳顯。別兼春秋鄭東浚。以次進伏訖。上曰。昨日所下祭文書入事。分付內閣。賤臣承命出傳。還入進伏。命錫喆讀奏領中樞府事金尙喆箚子訖。仍命書批答。命退。承史以次退出。
정조 7년
癸卯正月初四日巳時。上御誠正閣。左承旨入侍時。左承旨李在學。記事官李祖承。記注官金健修金鳳顯。以次進伏訖。上曰。守禦使入侍。賤臣承命出。與守禦使鄭民始偕入進伏。上曰。飢口旣命加抄於今。可無漏戶之慮耶。民始曰。似無如前之弊矣。上曰。開月則昨歲大無之餘。又當春窮。頷顑之狀。不言可想。二月次巡與三月初巡。合等發賣。民食似可有裕矣。卿與諸堂。商議稟定。可也。民始曰。聖敎至當。如是合巡。則民似爲便矣。上曰。左副承旨入侍。賤臣承命出。與左副承旨林錫喆偕入進伏。命書傳敎曰。領議政入侍。賤臣承命出。與領議政徐命善偕入進伏。命善曰。日間。聖體。若何。上曰。一樣矣。上曰。今則新榜已出。翰圈當爲之矣。命善曰。然矣。上曰。今番亦自館閣會圈乎。命善曰。在前翰林有故之時。不得不自館閣會圈。而今番則別兼旣備。無與於館閣矣。上曰。丙申以後圈點錄。入之。賤臣承命持入。上曰。春秋館堂上。誰某乎。命善曰。知春秋則兪彦鎬鄭昌聖。同春秋則李在協嚴璹矣。命書傳敎曰。翰圈從速爲之。下位備三員則可以擧行。別兼春秋李集斗。斯速乘馹上來事。下諭。上曰。抄啓文臣中。無故之人甚少。亦爲從速加抄好矣。命善曰。昨冬新榜。不過三數人。姑待增廣後。加抄。恐無妨矣。上曰。通新舊榜加抄。則似不苟艱矣。在學曰。明日殿座時。門路以何處爲之乎。上曰。明日門路。以仁和門爲之。命退。諸臣以次退出。
정조 7년
癸卯正月初四日未時。上御誠正閣。召對入侍時。檢校直提學沈念祖。參贊官李夔。侍讀官金翊休。檢討官徐美修。記事官李祖承。記注官金健修金鳳顯。以次進伏訖。上曰。今日召對座目中。書以奎章閣檢校直提學云者。事甚無義。此後不必書奎章閣。只書單銜。而如檢校則書檢校某職。可也。朝報則以承旨閣臣玉堂書出事。分付。賤臣承命出傳。還入進伏。命開講。翊休讀奏國朝寶鑑序文。至半。命下番讀奏。美修讀奏序文訖。命閣臣讀奏。念祖讀奏。自壬申元年。至嘉納之命。夔讀奏。自侍中趙浚上箋。至親如舊時。又命史官讀奏。祖承等。以次讀奏訖。上曰。寶鑑有異他書。尤宜尊敬。自止付籤。實爲未安。此後則只於自處。標以識之。可也。命陳文義。翊休曰。御製序文。隻字片言。罔非揄揚先烈。繼述先志之聖德。臣固欽仰贊歎。先儒曰。夏殷周之子孫。能守禹湯文武之法。雖至今存。可也。惟彼趙宋之寶訓。皇明之祖訓。若能遵守。則亦豈不永保其國家乎。今我殿下。修擧列朝未遑之闕典。纂輯祖功宗德之懿訓。歲初臨筵。始講首篇。遵先之義。裕後之美。罔不在此。而必也幽獨之際。儼若有臨。燕閒之時。無異開卷。孜孜不怠。守而勿失。以盡繩式之道。以垂貽燕之謨。永基我億萬年無疆之休。是臣區區之望也。上曰。所奏好矣。原編亦陳文義。可也。翊休曰。我朝開國之初。首定科擧之制。以爲取人之方式。至今日科條備具。猗歟盛矣。大抵朝家之需用人材爲重。人材之搜羅。科擧爲最。今當邦慶無前。設科飾喜。正爲拔擢人材之一大機會。而傳曰。人存政擧。法不徒行。待人而成。苟非有司之公明。雖有良法。難保其能得才俊。臣謂今番慶科。京外試官。必擇心公識明之人。俾有科場得人之效。宜矣。上曰。所奏甚好。出擧條申飭該曹。可也。上曰。下番亦陳文義也。美修曰。序文中文義。上番旣已備陳。臣則別無可以仰達者。而第以原編觀之。聖祖辭令。莫非懿訓良法。諸臣章奏。皆是嘉猷昌言。若其某事某條。臣不暇一一枚擧。而要之。皆切於今日政務者。古語曰。欲法堯舜。當法祖宗。惟願聖明。朝夕省覽。孜孜體行焉。上曰。閣臣陳文義。可也。念祖曰。元子定號。適會寶鑑親上之時。而今當歲初。始講此書。我殿下繼述先烈。垂裕後昆之道。俱在於此。我朝四百年規模。度越前代。列聖朝弘謨寶訓。固已與經傳而相爲表裏。良法美制。亦復稽史牒而得其損益。在今日光前啓後之謨。舍此一部。而更何他求哉。今日。是歲首之初筵。此書。又是開卷第一編。而我殿下貽謨元子之道。又復在厥初生。其所以愼終圖始。悠久無疆之方。竊仰深思而另念焉。繼述貽燕。本非二道。若於繼述先烈。無一毫不盡分處。則以此身敎。可爲垂裕之極致。垂裕後昆。無一事不盡善處。則以此心傳。可爲繼述之極工。若其節目之詳。則有非卒乍筵席。所可盡達。而蓋求治之法。無異於保嬰之方。陶鑄一世。無求速效。敎養元子。無求速成。勿忘勿助。一以今日進講此書之心爲心。終始如一。悠久不已。祈天命於萬億。奠邦基於盤泰。臣竊望焉。上曰。所奏好矣。上曰。參贊官。亦陳之。夔曰。列聖朝治法政謨。具在一部。惟殿下監法體行。寔在是書。臣不敢以一言一事。拈出仰奏。而今日所先務。莫過於來言二字矣。上曰。所奏是矣。來言。誠予所加勉之事也。然而廊廟。無吁咈之美。臺閣。乏蹇愕之聲。顧今之世。便作一無言世界。是豈予無翕受之量而然耶。上而衮闕。下而官師。無言不可。而一未聞焉。此予所慨然於群下者也。言之一字。正宜今日君臣上下交相警勉處也。仍命退。諸臣以次退出。
정조 7년
癸卯正月初四日酉時。上御誠正閣。坐直承旨入侍時。左副承旨林錫喆。假注書李崑秀。記注官金健修金鳳顯。以次進伏訖。上命書領府事金尙喆箚批。知事具允銓。吏曹判書金鍾秀疏批。命書傳敎曰。時任閣臣中無故人。只有一人。直閣未差之代。前望單子入之。又命書傳敎曰。未肅拜及在外三司許遞。與未差之代。待下批牌招察任。上曰。金虎門。姑爲仍留。事變注書招致領府事家傳諭。可也。健修承命出傳。上命退。承史以次退出。
정조 7년
行都承旨尹塾坐。左承旨李在學坐。右承旨趙時偉坐直。左副承旨林錫喆坐。右副承旨未差。同副承旨李夔坐直。注書李祖承仕趙衍德病。假注書尹行任仕直。事變假注書李翼晉仕。
정조 7년
趙時偉。以都摠府言啓曰。今日入直內三廳武兼禁軍及軍兵等。當爲中日習射。而仁政門親臨朝參相値。不得爲之之意。敢啓。傳曰。知道。
정조 7년
尹塾。以弘文館言啓曰。本館上番副校理臣金翊休。下番修撰臣徐美修。俱社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 7년
傳于趙時偉曰。侍衛軍兵毛具。
정조 7년
傳于尹塾曰。右副承旨許遞。前望單子入之。申思運落點。
정조 7년
尹塾啓曰。新除授右副承旨申思運。卽爲牌招。何如。傳曰。允。
정조 7년
尹塾啓曰。新除授右副承旨申思運。時在洪忠道鎭川地。斯速乘馹上來事。下諭。何如。傳曰。前望單子入之。李文源落點。
정조 7년
傳于尹塾曰。新除授承旨牌招察任。
정조 7년
傳于李在學曰。軍士房承旨入侍。
정조 7년
尹塾啓曰。假注書李崑秀。身病猝重。勢難察任。今姑改差。何如。傳曰。允。
정조 7년
假注書望。李崑秀改差。代尹行任爲假注書。
정조 7년
事變假注書望。尹行任陞付。代李翼晉爲事變假注書。
정조 7년
以應敎徐有成。校理李儒慶。司諫洪彬。獻納朴宗來牌不進罷職傳旨。傳于趙時偉曰。只推。更爲牌招。
정조 7년
以京畿監司幼學朴奎漢上言査啓。金性彦考律嚴勘事啓本。傳于李夔曰。係是宥旨前事。蕩滌。
정조 7년
傳于趙時偉曰。莫重傳命。誤傳當該司謁。令攸司科治。
정조 7년
傳于趙時偉曰。左承旨入侍。
정조 7년
傳于李在學曰。兩司中。衆所共知有情勢人。竝許遞。與未差之代。今日政差出。待下批牌招。使之處置。
정조 7년
李夔。以吏曹言啓曰。新除授漆原縣監孫碩周呈狀內。矣身老父。今年八十一歲。法不當冒赴云。親年七十者。勿敍三百里外遠邑守令。載在法典。依例改差。何如。傳曰。遠人之仍以落仕。不但矜悶。在兼史時見之。人品才華。極其可尙。近地相當窠。使令相換。
정조 7년
有政。吏批。判書金鍾秀在外未肅拜。參議沈豐之牌招不進。參判金履素進。行都承旨尹塾進。啓曰。判書金鍾秀在外未肅拜。參議沈豐之牌招不進。小臣獨政未安。何以爲之。敢稟。傳曰。仍之。李文源爲大司成。李喆模爲兵曹正郞。李永穆爲佐郞。孟志大爲禮曹佐郞。韓宗纘爲奉常正。李玧爲濟用直長。洪仁浩爲中學敎授。鄭在信爲東學敎授。崔逵翰爲厚陵別檢。崔烜爲奉常判官。趙時俊爲大司憲。金翊休爲司諫。金履鏞爲獻納。漆原縣監孫碩周。利城縣監黃橔相換。奉常直長單南必錫。折衝金信正。今加嘉善事。承傳。
정조 7년
兵批。判書徐有隣病。參判沈念祖病。參議李在學未肅拜。參知朴天行入直進。右承旨趙時偉進。副護軍尹長烈李潤謙吳著羅㷜柳雲羽呂萬永金夢華。副司直安𠍱吳大益李度默鄭啓淳金憙具修溫崔光璧尹尙東權以綱金履鏞許晊姜垣。副司果姜儐鄭福煥朴趾慶曺遠振。
정조 7년
兵曹口傳政事。副司果朴宗正李慶燮。
정조 7년
尹塾啓曰。社稷祈穀祭親祭祭文。當爲製進。藝文提學徐有隣。待明朝牌招。何如。傳曰。允。
정조 7년
傳于李夔曰。歲首次對。尙未爲之。大臣當以會圈事。明日造朝。次對明日來會。
정조 7년
趙時偉啓曰。明日次對。兩司當爲進參。除在外傳旨未下引避退待外。大司憲趙時俊。司諫金翊休。竝待開門牌招。何如。傳曰。允。
정조 7년
以司謁崔泰峻原情啓目。傳于李在學曰。分揀放送。
정조 7년
李夔。以吏曹言啓曰。今此朝參時。殿庭協律郞。不可不備。掌樂正遷轉之代。口傳備擬以入之意。敢啓。傳曰。知道。
정조 7년
吏曹口傳政事。掌樂正金樂洙。